“คมนาคม” เคาะขึ้นค่าโดยสาร “เอกชน-บขส.” 5 สตางค์/กิโลเมตร เริ่ม 4 ก.ค.นี้
“คมนาคม” ไฟเขียวรถโดยสารหมวด 2 “เส้นทางกรุงเทพฯ-ต่างจังหวัด” และ หมวด 3 “เส้นทางระหว่างจังหวัด” ในอัตรากิโลเมตรละ 5 สตางค์ เริ่ม 4 ก.ค.นี้
“คมนาคม” ไฟเขียวรถโดยสารหมวด 2 “เส้นทางกรุงเทพฯ-ต่างจังหวัด” และ หมวด 3 “เส้นทางระหว่างจังหวัด” ในอัตรากิโลเมตรละ 5 สตางค์ เริ่ม 4 ก.ค.นี้
29 มิ.ย. 2565

นายจิรุตม์ วิศาลจิตร อธิบดีกรมการขนส่งทางบก (ขบ.) กระทรวงคมนาคม เปิดเผยว่า คณะกรรมการควบคุมการขนส่งทางบกกลาง ในการประชุมเมื่อวันที่ 28 มิ.ย. 65 ได้มีมติให้ปรับเพิ่มอัตราค่าโดยสารรถโดยสารประจำทางหมวด 2 (เส้นทางกรุงเทพฯ-ต่างจังหวัด) และหมวด 3 (เส้นทางระหว่างจังหวัด) ในอัตรากิโลเมตรละ 5 สตางค์ เพื่อประคับประคองผู้ประกอบการขนส่งให้มีรายได้เพียงพอในการบริหารจัดการเดินรถต่อไปได้อย่างต่อเนื่อง ประชาชนได้รับบริการพื้นฐานที่จำเป็น และอัตราค่าโดยสารที่เพิ่มขึ้นไม่ทำให้ประชาชนได้รับความเดือดร้อนมากเกินไป
ทั้งนี้การปรับอัตราค่าโดยสารดังกล่าว มีผลใช้บังคับวันที่ 4 กรกฎาคม 2565 เป็นต้นไป
สำหรับรถโดยสารประจำทางในส่วนภูมิภาคที่วิ่งภายในจังหวัด ให้คณะกรรมการควบคุมการขนส่งทางบกประจำจังหวัด พิจารณาอัตราค่าโดยสารให้สอดคล้องกับสถานการณ์ภายในจังหวัด คณะกรรมการควบคุมการขนส่งทางบกกลางได้กำชับ ขบ. ให้กำกับดูแลผู้ประกอบการให้จัดการเดินรถเป็นไปตามเงื่อนไข และสอดคล้องกับความต้องการในการเดินทางของประชาชน
ทั้งนี้ ขบ. ได้ประสานสมาคมกิจการรถโดยสารประจำทางไทย และสมาคมผู้ประกอบการรถยนต์โดยสาร ให้แจ้งสมาชิกจัดการเดินรถให้เป็นไปตามเงื่อนไข และสอดคล้องกับความต้องการเดินทางของประชาชนต่อไป